recursal/SuperWikiNEXT-32B huggingface dataset:
יונג, 2014
**פרנץ יוזף יונג** (בגרמנית: **Franz Josef Jung**; נולד ב-5 במרץ 1949) הוא פוליטיקאי גרמני, לשעבר שר ההגנה ושר העבודה של ממשלת גרמניה מטעם המפלגה הנוצרית-דמוקרטית הגרמנית (CDU) תחת הקנצלרית אנגלה מרקל. באוקטובר 2009 התפטר מתפקידו כשר העבודה בעקבות התקיפה האווירית בקונדוז מתקופת כהונתו כשר ההגנה.

קריירה פוליטית
--------------

ב-17 באוקטובר 2005 מונה לשר ההגנה על ידי ראש הממשלה אנגלה מרקל. בזמן שרותו כשר ההגנה נודע בדעותיו המחמירות כלפי פרויקט הגרעין של איראן וטען שככל שאיראן תתקדם לנשק גרעיני כך יגבר הצורך להציב עמדות הגנה גם באירופה. בדצמבר אמר בריאיון לסוכנות הידיעות רויטרס ש-"התפתחויות אלה הן בדיוק הדברים שמסבירים מהו ההיגיון במערכת הגנה שכזו יש לנקוט צעדי מניעה נגד הגידול הצפוי בטווח הטילים של מדינות בעייתיות מסוימות גם אם מדובר בעתיד הרחוק"

ב-28 באוקטובר 2009, בממשלתה השנייה של מרקל, התמנה יונג לתפקיד שר העבודה כאשר את תפקידו כשר ההגנה תפס קרל תיאודור צו גוטנברג. כחודש לאחר מינויו, ב-29 בנובמבר 2009 התפטר רמטכ"ל הבונדסוור (צבא גרמניה) וולפגנג שניידרהאן בעקבות חשיפה ביומון בילד על הפצצה של כוחות נאט"ו שיזמה גרמניה על שתי מכליות דלק באפגניסטן שבה נהרגו כ-69 אנשי טאליבאן ו-30 אזרחים, ביניהם לפחות שני ילדים. היה זה מבצע ההפצצה הגדול ביותר בהיסטוריה הצבאית של גרמניה מאז מלחמת העולם השנייה. מסמכים העידו שיונג, אז שר ההגנה, ידע על הטבח אולם טייח את הפרשה יחד עם מפקד הצבא וטען שבהפצצה נהרגו אנשי טאליבאן בלבד. בעקבות הפרשה התפטר רמטכ"ל הצבא שניידרהאן ואת מקומו החליף פולקר ויקר. יממה בלבד לאחר מכן התפטר גם יונג ואמר: "אני לוקח על עצמי את האחריות הפוליטית על נוהלי הדיווח של ההגנה". מאוחר יותר פוטר גם סגנו של יונג בשל חשד למערבותו בטיוח. את מקומו של יונג כשר העבודה תפסה אורסולה פון דר ליין.

יונג הוא קתולי, נשוי לביאטה ואב לארבעה ילדים.

קישורים חיצוניים
----------------

ויקישיתוף מדיה וקבצים בנושא **פרנץ יוזף יונג** בוויקישיתוף
* 

* אתר האינטרנט הרשמי של פרנץ יוזף יונג (בגרמנית)
* פרנץ יוזף יונג, ברשת החברתית פייסבוק

* פרנץ יוזף יונג, ברשת החברתית טוויטר

הערות שוליים
------------

1. ↑  גרמניה: מרקל מינתה את פרנץ יונג לשר ההגנה באתר ידיעות אחרונות.
2. ↑  גרמניה: צריך לפרוס טילים באירופה בגלל איראן באתר ידיעות אחרונות.
3. ↑  שר גרמני התפטר עקב התקיפה באפגניסטן באתר nrg.
4. ↑  פרנץ יוזף יונג שר ההגנה הגרמני הקודם פרש בשל טיוח הרג אפגנים באתר הארץ.

|  |  |
| --- | --- |
| בקרת זהויות עריכת הנתון בוויקינתונים | 
* GND: 137080905
* ISNI: 0000 0000 8274 7837
* LCCN: no2010165282
* NTA: 139385843
* VIAF: 81320824
* WorldCat: lccn-no2010165282

 |
**פרנץ פאול לַכנֶר** (בגרמנית: **Franz Paul Lachner**;‏ 2 באפריל 1803 – 20 בינואר 1890) היה מלחין ומנצח גרמני.

ביוגרפיה
--------

לכנר נולד בריין למשפחה מוזיקלית (אחיו, איגנץ, תאודור ווינצנץ היו גם הם למוזיקאים). הוא למד מוזיקה אצל סימון זכטר ומקסימיליאן שטדלר. הוא ניצח על תזמורת תיאטרון אם קרנטנרטור בווינה לפני שהיה לאישיות חשובה בחיי המוזיקה של מינכן, שם ניצח משנות ה-30' של המאה ה-19 בבית האופרה, בקונצרטים ובפסטיבלים שונים. הקריירה שלו הסתיימה באופן פתאומי בשנת 1864 כשתלמידו של ריכרד וגנר, הנס פון בילוב, תפס את מקומו ודחק אותו החוצה. לכנר נשאר במשרתו באופן רשמי, בחופשה מתמשכת, עד שפג תוקף החוזה שלו.

יצירותיו
--------

לכנר היה מלחין פורה וידוע-שם בתקופתו, אף כי איננו נחשב למלחין גדול. יצירתו, שהושפעה מבטהובן ומידידו שוברט, נחשבת לנאותה ומקצועית, אבל עם השנים נשכחה וכיום אך מעטים מכירים אותה. בין הגדולות בהצלחותיו היו האופרה "קתרינה קורנארו" (1841), רקוויאם ושבע סוויטות תזמורתיות (1881). הסונאטות שלו לעוגב (אופוס 175, 176 ו-177), כמו גם המוזיקה הקאמרית שלו, בייחוד המוזיקה לכלי נשיפה מעץ, הן אולי היצירות הנהנות כיום ממירב תשומת הלב, אם כי רביעיות המיתרים שלו ואחדות משמונה הסימפוניות זוכות לביצוע ולהקלטות. שיריו, שכמה מהם כתובים לטקסטים ששוברט השתמש בהם לשיריו, תרמו להתפתחות הליד הגרמני.

לקראת ביצועי "מדיאה" של כרוביני בפרנקפורט, בשנת 1855, חיבר לכנר רצ'יטאטיב במקום הדיאלוג המדובר המקורי, וגרסה זו, בתרגום לאיטלקית, שימשה ברבות מן ההפקות המחודשות וההקלטות של אופרה זו במאה ה-20.

קישורים חיצוניים
----------------

ויקישיתוף מדיה וקבצים בנושא **פרנץ לכנר** בוויקישיתוף

* פרנץ לכנר, באתר AllMusic (באנגלית)
* פרנץ לכנר, באתר MusicBrainz (באנגלית)
* פרנץ לכנר, באתר Discogs (באנגלית)
* פרנץ לכנר, באתר "Find a Grave" (באנגלית)

* Franz Paul Lachner biography


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273027805171
* BIBSYS: 66450
* BNE: XX1559367
* BnF: cb13512110q (data)
* CiNii: DA08560701
* GND: 118725815
* ISNI: 0000 0001 1769 5927
* LCCN: n81026494
* LNB: 000185374
* MusicBrainz: 2f66bb7a-3ce4-4c4d-a660-660411eff8f6
* NKC: jn20011018399
* NLA: 35994411
* NTA: 073532177
* RERO: 02-A003487692
* SELIBR: 262672
* SNAC: w6jh3mqz
* SUDOC: 078664780
* Trove: 1177217
* VIAF: 71548338
* WorldCat: lccn-n81026494

 |
**פרנץ מוריץ, גראף פון לאסי** (בגרמנית: **Franz Moritz Graf von Lacy**; ‏21 באוקטובר 1725, סנקט פטרבורג – 24 בנובמבר 1801, וינה) היה מרשל מהאימפריה הרומית הקדושה (הידועה יותר בשם האימפריה האוסטרית) שנודע במיוחד בשל שירותו בזמן מלחמת הירושה האוסטרית ומלחמת שבע השנים.

ביוגרפיה
--------

משפחת לאסי הייתה משפחת אצולה ממוצא נורמני, שהתיישבה באירלנד. לאחר הדחתו של המלך הקתולי ג׳יימס השני גלתה המשפחה יחד עם היעקוביטים לצרפת.[דרושה הבהרה]

פרנץ מוריץ נולד ב־21 באוקטובר 1725 בסנקט פטרבורג בירת האימפריה הרוסית, בנם של הרוזן פטר פון לאסי ואשתו מרתה. לזמן קצר שירת בצבא האימפריה הרוסית אולם לאחר מכן עקר לווינה בירת אוסטריה (אז האימפריה הרומית הקדושה), התגייס לצבא האוסטרי וקודם לדרגת קולונל. במהלך מלחמת הירושה האוסטרית שירת בלגניצה ובפיאצ׳נצה ולחם בכמה קרבות.

במהלך מלחמת שבע השנים פיקד על הכוחות האוסטרים בקרב ברסלאו, ויחד עם ליאופולד יוזף פון דאון הביסו את הפרוסים בקרב מאקסן. היה מפקד הצבא הכוחות האוסטריים שנשלחו לסייע לרוסים במהלך הקרב על ברלין, בסופו של דבר הביס הגנרל הפרוסי פרידריך וילהלם פון זיידליץ את הכוחות האוסטריים והרוסיים ואילץ אתם לסגת מהעיר.

ב־24 בנובמבר 1801 מת לאסי בווינה. יום קודם לכן כתב לו הקיסר יוזף השני מכתב שבו הודה לו על שירותיו.

קישורים חיצוניים
----------------

ויקישיתוף מדיה וקבצים בנושא **פרנץ מוריץ פון לאסי** בוויקישיתוף
* פרנץ מוריץ פון לאסי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb165898702 (data)
* GND: 118778404
* ISNI: 0000 0000 7258 6937
* LCCN: no2009188872
* NKC: mzk2009509910
* NLP: A34148498
* VIAF: 52485493
* WorldCat: lccn-no2009188872

 |
פירוש נוסף ערך זה עוסק בדיין בלונדון במאה ה-20. אם התכוונתם לרבה של לבוב במאה ה-17, ראו אברהם רפפורט.

קברו בהר הזיתים
הרב **אברהם רפופורט** (תרס"ט, 1908 – ח' בתשרי תשל"ד, 1973) היה דיין בבית הדין של ק"ק כנסת ישראל, הקהילה האורתודוקסית בלונדון, ורב חרדי בלונדון.

חייו
----

נולד באוקראינה למאיר זאב ולאה רפופורט. סבו מצד אביו היה הרב בצלאל אלתר רפופורט שהיה רב באורזיטשוב (אנ'). למד אצל סבו זה ובישיבת נובהרדוק בקייב, אוקראינה ואחר כך נמלט עם שאר תלמידי הישיבה למזריץ, פולין, בקיץ 1922.

בשנת תרצ"א (1931) השתקע בלונדון והתמנה לרב קהילת חב"ד. בשנת תש"ו (1946) התמנה לר"מ בישיבת עץ חיים שבראשה עמד הרב אליהו לופיאן ובשנת תשי"ג (1953) התמנה לדיין בבית הדין הרבני. נפטר בלונדון ב-1973, ונקבר בישראל, הר הזיתים.

משנתו ההלכתית
-------------

בזמן כהונתו בבית הדין הרבני פסק בנושאים הלכתיים סבוכים כעגינות וממזרות. חלק מהשאלות מופיעות בספרו שו"ת באר אברהם. הוא דאג לשמירת שבת בקרב יהודי לונדון, והיה מסתובב בין החנויות בערבי שבתות כדי לבקש אישית מבעלי החנויות לסגור את החנויות לשבת.

משפחתו
------

רוב משפחתו נרצחה בידי הגרמנים והאוקראינים בבאבי יאר. שנים מאחיו, יחיאל מיכל רפופורט וחנוך העניך רפופורט, חסידי חב"ד מפורסמים, נשלחו למחנה עבודה בסיביר בעוון לימוד תורה. בסוף ימיהם הצליחו לעלות לישראל.

בניו:

* הרב בצלאל רפופורט, מתגורר בירושלים
* הרב ברוך רפופורט, דיין בבית הדין הרבני ביוהנסבורג;
* הרב יעקב מרדכי רפופורט, ראש ישיבת "לב אריה" בירושלים;

חתנו, הרב יהושע קרלינסקי, ראש כולל "באר אברהם" ע"ש הגר"א רפופורט וראש ישיבת "נחלת אשר" בירושלים.

מספריו
------

* שו"ת באר אברהם
* קונטרס באר אברהם : בענייני דרוש ואגדה
* קונטרס באר אברהם : בירור הלכתי בעניין דזשלטינה הנעשה מחתיכת עורות שכבר עובדו בבורסקיות

הערות שוליים
------------

1. ↑  Faculty | Lev Aryeh Yeshiva (באנגלית)
רבי **אברהם ריס** (ה'תקכ"ד, 1764 בערך - י' בניסן ה'תקצ"ד, 19 באפריל 1834) היה רב אלזסי-שווייצרי.

ביוגרפיה
--------

נולד לרב רפאל ריס בהגנטל-לה-בה (אנ') שבאלזס, בסביבות שנת ה'תקכ"ד. בשנת ה'תקנ"ג (1793) התמנה למשרה רבנית ראשונה במיהרינגן (אנ'). ובין השנים ה'תקנ"ז-ה'תקע"ב כיהן כרבו הראשי של המחוז. בשנת ה'תקע"ב התמנה כרב באנדינגן שהייתה אחת הערים היחידות שבהן הותר ליהודי שווייץ להתגורר עד האמנסיפציה של 1866. בתקע"ט מונה כרב הראשי של אנדינגן, והחזיק במשרתו זו עד פטירתו בי' בניסן ה'תקצ"ד, 19 באפריל 1834.

רבי אברהם ריס עמד בקשר מכתבים עם החת"ם סופר, תשובות הלכתיות אליו נדפסו בספרו "שו"ת חת"ם סופר" והוא גם מזכיר אותו במקומות אחרים בספרו.

בנו, הרב רפאל ריס (גר') שנקרא על שם אביו, מילא את מקומו בכהונת הרב הראשי לאנדינגן.

לקריאה נוספת
------------

* משה אלכסנדר זושא קינסטליכער, **אישים בתשובות חתם סופר**, בני ברק תשנ"ג. עמ' לב.

קישורים חיצוניים
----------------

* אברהם ריס, באתר המילון ההיסטורי של שווייץ, בגרמנית, בצרפתית, באיטלקית

הערות שוליים
------------

1. ↑  יורה דעה, סימן קע"ה: "אב"ד דק"ק עטלינגה שווייץ"; ח"ו, סימן ל"ט: "אב"ד דמקהלות ישראל במדינת שווייטץ.
2. ↑  ראו למשל: שו"ת חת"ס חושן משפט סי' כ"א: "הרב המאור הגדול החרוץ המופלג... הממלא מקום אבותיו" (בשנת ה'תקפ"ד).

|  |  |
| --- | --- |
| בקרת זהויות עריכת הנתון בוויקינתונים | 
* GND: 1050572866
* HDS: 014917
* VIAF: 308210137
* WorldCat: viaf-308210137

 |
**רדונדזאורוס** (שם מדעי: **Redondasaurus**) הוא סוג של זוחל קדום בן למשפחת הפייטוזאוריים אשר חי בטריאס העליון לפני 221-201.6 מיליון שנה. המשמעות של שמו הוא: "הלטאה של אזור מסה רדונטה" (Mesa Redonda), שבמרכז ניו מקסיקו - האזור בו התגלה לראשונה ב-1939. בסוג זה נמצאו 2 מינים: Redondasaurus gregorii ו-Redondasaurus bermani, אשר נמצאו בניו מקסיקו וביוטה שבדרום ארצות הברית.

מאפיינים
--------

הרדונטוזאורוס היה זוחל גדול דומה לתנין אך לא מאוד קרוב, באורך של 6.4 מטר והייתה לו גולגולת באורך 120.5 ס"מ אצל פרטים בוגרים. הגולגולת הייתה ארוכה ורחבה אך שטוחה ובעלת שיניים בעת ציפוי דמוי אמייל, דבר נדיר אצל זוחלים. יצור היה זה בעל זנב ארוך, רגליים קצרות וחוליות רחבות מעל גבו. ככל הנראה חי במקווי מים רוב זמנו, שם ארב לטרף בדומה לתנינים.

המאובנים של הזוחל נמצאו באזורים רבים אך מרבית הגולגולות ושאר העצמות שלו היו שבורות וחלקיות וייתכן שהשתייכו לסוגים דומים. הוא נחשב לאחד מאחרוני הפייטוזאוריים שאולי נכחדו כתוצאה משינויי אקלים גדולים.

בתרבות
------

זוחל זה הופיע בסרט דינוזאור בחיים!.

קישורים חיצוניים
----------------

ויקישיתוף מדיה וקבצים בנושא **רדונדזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**Coco Jamboo** הוא שיר שבוצע על ידי הרכב היורודאנס הגרמני Mr. President, ויצא לאור בשנת 1996.

רקע
---

השיר שבוצע בשפה האנגלית יצא לאור במרץ 1996 כסינגל המוביל מאלבום האולפן השני של ההרכב, We See" the Same Sun". השיר הפך ללהיט במספר מדינות באירופה והגיע לעשרת הגדולים במצעדי פזמונים רבים באירופה. הוא זכה להצלחה גם בארצות הברית והגיע למקום ה-21 במצעד הבילבורד הוט 100 בחודש ספטמבר 1997.

השיר זכה בשנת 1997 בפרס אקו כסינגל הדאנס הטוב ביותר.

הווידאו קליפ לשיר יצא באפריל 1996 וצולם בוונצואלה.

בשנת 2015 הוציאה הזמרת הרומניה אינה שיר בשם "Renez Vous" שהכיל סימפול של "Coco Jamboo".

קישורים חיצוניים
----------------

* מידע על היצירה "Coco Jamboo" באתר מיוזיק בריינז
* מידע על היצירה "Coco Jamboo" באתר Discogs
* סרטון השיר "Coco Jamboo" באתר יוטיוב
* Coco Jamboo, מילות השיר(הקישור אינו פעיל), באתר genius

הערות שוליים
------------

1. ↑  Echo '97 Winners in key categories, במגזין Music&Media‏, 22 במרץ 1997

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 21fb94c3-c161-3b2e-8989-61dfbba66c5f

 |
**מריה באביץ’** (ברוסית: **Мария Бабич**;‏ תאריך לידה לא ידוע – 28 באוקטובר 1971) הייתה אומנת אוקראינית, מחסידי אומות העולם, שהצילה במלחמת העולם השנייה תינוקת יהודיה ממוות בידי הנאצים בעיר רובנו.

פעילות בתקופת השואה להצלת יהודים
--------------------------------

מריה באביץ' הייתה אומנת של אירית אוסיפוב, תינוקת שנולדה בשנת 1941 ליצחק ולמינה אוסיפוב, משפחה יהודית מהעיר רובנו. אב המשפחה, יצחק אוסיפוב, גויס עם תחילת מלחמת העולם השנייה לצבא האדום. עם התקרבות הצבא הנאצי לרובנו, מינה אוסיפוב הצליחה למסור את ביתה אירית לאומנת שלה מריה, בתקווה שתשרוד את המלחמה. ב-6 בנובמבר 1941 נרצחה מינה על ידי הנאצים שעסקו בטיהור העיר. מריה, שהייתה מעל גיל 50, לקחה את התינוקת תחת חסותה, גידלה אותה במשך 4 שנים ודאגה לכל צרכיה באמצעיה הדלים. מריה הסתירה את יהדותה של אירית מחשש לחייהן. מריה סייעה גם ליהודים נוספים שהיו כלואים בגטו רובנו. מריה ואירית שרדו את המלחמה. לאחר המלחמה, חזר יצחק, אביה של אירית, לרובנו ומצא את בתו בחיים. אירית ויצחק היו הניצולים היחידים של משפחת אוסיפוב המורחבת.

לאחר המלחמה
-----------

לאחר המלחמה הפכה מריה לחלק בלתי נפרד ממשפחת אוסיפוב. מריה עלתה יחד עם המשפחה לישראל וחיה איתה בירושלים עד למותה. מריה באביץ' נפטרה בשנת 1971, ונקברה בבית הקברות במנזר הרוסי לנשים בעין כרם, ירושלים.

הכרה והנצחה
-----------

ב-1 במאי 1962, מריה הייתה אחת מהראשונים לנטוע עץ בשדרת חסידי אומות העולם. ב-30 במאי 1978, לאחר מותה, הוכרה מריה באביץ' על ידי יד ושם כחסידת אומות העולם.

הערות שוליים
------------

1. ↑  חנוכתה של שדרת חסידי אומות העולם, באתר שומר אחי ואנוכי – מפעל ההכרה בחסידי אומות העולם
2. ↑  Yakov Suslensky, **They Were True Heroes**, Kiev: Society Ukraine, 1995
3. 1 2  The Righteous Among the Nations Database - Babich Maria, Yad Vashem

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מריה באביץ'"**.
פיזור הבולגרים במהלך המאה ה-6 וה-7
**בולגריה הישנה** הידועה גם כ"אונוגוריה" או "האימפריה הבולגרית-אונוגורית", הייתה ישות מדינית שנוצרה מאיחוד השבטים הבולגרים על ידי המנהיג קובראט.

שבטים של בולגרים חיו בתחילת המאה ה-7 באזור שמצפון להרי הקווקז, בערבה שבין הדניסטר ובין הוולגה התחתונה.

קובראט היה מנהיג בולגרי משושלת **דולו**. בילדותו היה קובראט בן ערובה בחצר הביזנטית, שם התחנך והוטבל לנצרות. בתקופה זו הוא התחבר למי שהיה עתיד להיות הקיסר הרקליוס וקיבל את התואר פטריקיוס.

קובראט שב מביזנטיון לטריטוריות המיושבות בשבטי הבולגרים, הביס את האווארים בשנת 632 ואיחד את כל שבטי הבולגרים תחת שלטון אחד ויצר בכך את המדינה שכונתה על ידי היוונים **בולגריה הישנה** (כדי להבדילה מהבולגריות האחרות). בירתו של קונראט הייתה כנראה בעיר פאנאגוריה, בחצי האי טאמאן. בסביבות שנת 660 הוביל את שבטי הבולגרים להתיישבות בבולגריה של הוולגה, אך בנו הבכור, בטבאיאן, המשיך להנהיג את בולגריה הישנה.
הבולגרים שנשארו בבולגריה הישנה תחת שלטון בתבאיאן כונו "בולגרים שחורים". אחרי מותו של בתבאיאן הממלכה הכוזרית הכלילה את הטריטוריות של בולגריה הישנה לתוך גבולותיה. משערים שהבלקרים (שיבוש של ה"בולגרים") החיים ברפובליקה קברדינו-בלקריה, הם צאצאי הבולגרים השחורים.

קישורים חיצוניים
----------------

ויקישיתוף מדיה וקבצים בנושא **בולגריה הישנה** בוויקישיתוף
* y]
* John of Nikiu Chronicles 47
* Old Great Bulgaria - facts and sources-hebrew, greek and latin

הערות שוליים
------------

1. ↑  לפי אגדות אחדות נחשב אחד מצאצאי אטילה ההוני

| היסטוריה של בולגריה |
| --- |
|  | ממלכת אודריסה • השלטון הרומי • בולגריה הישנה • הממלכה הבולגרית הראשונה • הממלכה הבולגרית השנייה • בולגריה תחת שלטון האימפריה העות'מאנית • המלחמה העות'מאנית-רוסית (1877-1878) • נסיכות בולגריה | בולגריהבולגריה |
| ממלכת בולגריה | מלחמת בולגריה–סרביה (1885) • מלחמת הבלקן הראשונה • מלחמת הבלקן השנייה • בולגריה במלחמת העולם הראשונה • בולגריה במלחמת העולם השנייה |
|  | הרפובליקה העממית של בולגריה • יהדות בולגריה |
**שביתת הפועלים הכללית בארגנטינה ב-1921** פרצה לאחר המשבר החברתי-הכלכלי החקלאי חסר התקדים של 1912-1920. כאשר אלפי חקלאים מאורגנים החלו בשביתה ואף חיבלו בייצור החקלאי. כשלאחר שנת 1919 השביתה רכשה מורכבות נוספת כאשר אלפי עובדים חסרי אדמה, המועסקים על ידי אריסים החלו בתנועות שביתה עצמאיות. השביתה הייתה רחבת היקף והתפשטה לכל רחבי ארגנטינה.

רקע
---

עד שנת 1921 לא היה חוק בארגנטינה שהגן על החקלאים מפני ניצול מופרז של האריסים או בעלי הקרקעות. כך שהיו מצבים בהם החקלאים, עם תום מועד החוזה, נאלצו לארוז את חפציהם מבלי לדעת להיכן פניהם מועדות או מתי תזדמן להם העבודה הבאה. דמי השכירות היו מופרזים וגרמו לאריסים לפרוס את תשלומיהם באשראי, כך כאשר הכה המשבר הכלכלי העולמי של שנת 1920 הדבר הביא להרעה במצב החקלאים ועובדי האדמה בארגנטינה, שגם הם שקעו בחובות. בנוסף, דמי השכירות הגבוהים גרמו לחקלאים להרחיב את נטיעותיהם, דבר שהביא לעליה בהיצע הסחורות ולירידת מחירים. דבר שהיווה כמרכיב נוסף לסיבה לכך שחלק מהחקלאים לא יכלו לעמוד בעלויות האשראי והשכירות והוביל לקיצוץ במתן האשראי ופינוי אריסים מאדמותיהם.

התהוות השביתה ותגובת הממשלה
---------------------------

בעקבות המשבר וגירוש האריסים מאדמותיהם, החקלאים החליטו להילחם בבעלי הקרקעות ולארגן שביתה כפרית בקנה מידה רחב, אשר נתמך על ידי אנשי העסקים המקומיים הקטנים והעיתונים הכפריים. השביתה החלה בסנטה-פה ומשם התפשטה לכל רחבי ארגנטינה.
באותה העת, רבים מהאדמות והכפרים היו שייכים לאליטות המקומיות או שנשלטו על ידי אינטרסנטים בריטיים. לכן מכשהתחילו השביתות להחמיר, נציגים דיפלומטים בריטיים ואמריקאים ייצרו לחצים על-מנת לדכא את השביתה. למרות שלחצים אלו החלו עוד לפני כן, רק בשנת 1921 החלו בדיכוי השובתים באמצעים אלימים ואף בחיסולים פוליטיים. תחילה הממשלה הארגנטינאית ראתה בשביתה כמעשה מרדנות וביקשה מהחקלאים לחזור לעבודה. משהדיפלומטיה לא עבדה עברה הממשלה לשימוש בדיכוי משטרתי, בטענה כי הסיבה לשביתה הייתה שהמסיתים "זוממים נגד שלוות הציבור והסדר העולמי". הממשלה עצרה כל מי מעורב בשביתה ואף הגלתה אנשים.

קישורים חיצוניים
----------------

ויקישיתוף מדיה וקבצים בנושא **שביתת הפועלים הכללית בארגנטינה ב-1921** בוויקישיתוף

הערות שוליים
------------

1. ↑  Solberg, Carl. 1971. Rural Unrest And Agrarian Policy In Argentina: 1912-1930. Journal of Interamerican Studies and World Affairs 13(1).
2. ↑  Solberg, Carl. 1971. Rural Unrest And Agrarian Policy In Argentina: 1912-1930. Journal of Interamerican Studies and World Affairs 13(1).
3. ↑  Horowitz, Joel. 1995. Argentina's Failed General Strike of 1921: A Critical Moment in the Radicals' Relations with Unions. The Hispanic American Historical Review 75(1).
4. ↑  Solberg, Carl. 1971. Rural Unrest And Agrarian Policy In Argentina: 1912-1930. Journal of Interamerican Studies and World Affairs 13(1).
5. ↑  Horowitz, Joel. 1995. Argentina's Failed General Strike of 1921: A Critical Moment in the Radicals' Relations with Unions. The Hispanic American Historical Review 75(1).
6. ↑  Solberg, Carl. 1971. Rural Unrest And Agrarian Policy In Argentina: 1912-1930. Journal of Interamerican Studies and World Affairs 13(1).
**Cmax** הוא הריכוז המקסימלי (השיא) שהתרופה משיגה במדור או אזור-בדיקה מוגדר בגוף לאחר מתן התרופה ולפני מתן מנה שנייה. זוהי מדידה סטנדרטית בפרמקוקינטיקה .

תיאור
-----

Cmax הוא ההפך מ- Cmin, שהוא הריכוז המינימלי (השפל) שהתרופה משיגה לאחר מתן מנה. הפרמטר הפרמקוקינטי הקשור, **tmax**, הוא הזמן בו נצפה ה-Cmax.

לאחר מתן תוך ורידי, Cmax ו-tmax תלויים מאוד בפרוטוקול הניסוי, מכיוון שהריכוזים תמיד יורדים לאחר סיום העירוי. אבל לאחר מתן פומי, Cmax ו-tmax תלויים בהיקף ספיגת התרופה, בקצב הספיגה ובפרופיל הדיספוזיציה של התרופה, וניתן להשתמש בהם כדי לאפיין תכונות של פורמולציות שונות אצל אותו הנבדק.

תופעות לוואי לטווח קצר של תרופה נוטות להופיע ב-Cmax או בסמוך לה, בעוד שההשפעה הרצויה של תרופה עם משך פעולה מתמשך מתרחשת בדרך כלל בריכוזים מעט מעל ה-Cmin.[דרוש מקור]

ה-Cmax נמדד לעיתים קרובות במאמץ להראות ביו-אקוויוולנטיות (BE) בין מוצר גנרי למוצר מקורי. לפי ה-FDA, זמינות ביולוגית של התרופה (BA) ו-BE מסתמכות לעיתים קרובות על מדידות פרמקוקינטיות כגון AUC ו-Cmax המשקפות חשיפה מערכתית.

ראו גם
------

* השטח מתחת לעקומה (פרמקולוגיה)

הערות שוליים
------------

1. ↑  Tracy TS (2004). "Pharmacokinetics". In Stitzel RE, Craig CF (eds.). *Modern pharmacology with clinical applications*. Hagerstwon, MD: Lippincott Williams & Wilkins. p. 49. ISBN 0-7817-3762-1.
2. ↑  Amy Newlands. "Statistics and Pharmacokinetics in Clinical Pharmacology Studies" (PDF). אורכב מ-המקור (PDF) ב-2013-11-13.
3. ↑  Urso R, Blardi P, Giorgi G (במרץ 2002). "A short introduction to pharmacokinetics". *Eur Rev Med Pharmacol Sci*. **6** (2–3): 33–44. PMID 12708608. `{{cite journal}}`:  (עזרה)
4. ↑  Midha KK, Rawson MJ, Hubbard JW (באוקטובר 2005). "The bioequivalence of highly variable drugs and drug products". *Int J Clin Pharmacol Ther*. **43** (10): 485–98. doi:10.5414/cpp43485. PMID 16240706. `{{cite journal}}`:  (עזרה)
5. ↑  "Bioavailability and Bioequivalence Studies for Orally Administered Drug Products — General Considerations". FDA. נבדק ב-18 בפברואר 2021. `{{cite web}}`:  (עזרה)
נוף העיר ממגדל כנסיית סנט אנה. קתדרלת סנט ג'ון היא המבנה בעל הגג הירוק
נוף העיר. הקתדרלה היא המבנה הגבוה מצד שמאל
חזית הקתדרלה
**קתדרלת יוחנן הקדוש** (בפולנית Archikatedra św. Jana) היא הקתדרלה הראשית של ורשה.

בניית הכנסייה המקורית החלה במאה ה-14. היא נבנתה בסגנון גותיקת לבנים עבור דוכסי מזוביה. מול הכנסייה אירע ניסיון ההתנקשות בחייו של זיגמונט השלישי ואזה, המתנקש לא הצליח להתנקש בחייו של זיגמונט. בימי תפארתה היה לכנסייה מגדל פעמונים צמוד, והיא התנשאה לגובה מעל בתי העיר העתיקה ונראתה מכל מקום בה. במלחמת העולם השנייה הופצצה הקתדרלה ומגדל הפעמונים נהרס ולא שוחזר. אחרי המלחמה, במסגרת פעולות השיקום של העיר ורשה, שוחזרה הקתדרלה בגרסה פחות מפוארת.

חזית הקתדרלה עשויה מלבנים אדומות ובנויה בשני מפלסים. פנים הקתדרלה מקורה בקמרונים וגגה של הקתדרלה מצופה בנחושת שהתחמצנה.

קישורים חיצוניים
----------------

ויקישיתוף מדיה וקבצים בנושא **קתדרלת יוחנן הקדוש** בוויקישיתוף
* 

* אתר האינטרנט הרשמי של קתדרלת יוחנן הקדוש

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2010062979
* LNB: 000320728
* VIAF: 147992850
* WorldCat: lccn-n2010062979

 |
**אלי גלמן** (נולד ב-1958) הוא ממיסדי חברת אמדוקס וכיהן כמנכ"ל החברה מ-2010 ועד 2018, וכחבר דירקטוריון החברה משנת 2002 ויו"ר ריטליקס. מכהן מאז שנת 2018 כיושב ראש הוועד המנהל של אוניברסיטת תל אביב.

ביוגרפיה
--------

גלמן שירת בחיל הקשר ונמנה עם צוות שפיתח את אחת ממערכות הקשר המובילות בצה"ל. בהמשך דרכו עבד בנאס"א ובג'נרל דיינמיקס בפיתוח פתרונות טכנולוגיים שונים.

ב-1987 הגיע גלמן לארצות הברית בעקבות אשתו תהילה (תילי), בתו של צבי לוז ונכדתו של קדיש לוז, והצטרף לאמדוקס, בסניף החברה בסנט לואיס. בעת שהותו בארצות הברית מילא מגוון רחב של תפקידים ובהם ראש צוות טכנולוגי, ניהול פיתוח מוצרים וניהול לקוחות. בהמשך דרכו ניהל לקוחות בצפון אמריקה, באירופה, בדרום אמריקה ובאסיה. כמנהל אסטרטגיה באמדוקס, תפקיד בו החזיק כ-10 שנים, הוביל עסקאות רכש ומיזוגים רבים תוך הרחבת פעילות החברה. בין העסקאות הגדולות והידועות ניתן למנות את רכישת Clarify ומערכת ה-CRM שלה, Cramer ומערכת ה-OSS שלה, DST Cable TV.

בשנותיו האחרונות באמדוקס כיהן גלמן כמשנה למנכ"ל החברה דב בהרב וכן כ-COO, כאשר מרבית עובדי החברה כפופים לו ישירות.

ב-2008 פרש גלמן מאמדוקס וחבר לבכירי אמדוקס לשעבר, בהם המנכ"לים בועז דותן ואבי נאור, להקמת "קבוצת אלפא", שרכשה את השליטה בחברת ריטליקס. גלמן כיהן כיו"ר ריטליקס עד למכירתה לחברת NCR.

ב-15 בנובמבר 2010 החליף גלמן את בהרב כמנכ"ל ונשיא אמדוקס. פרש מתפקידו בסוף ספטמבר 2018 והוחלף על ידי שוקי שפר.

יחד עם עו"ד שמואל מיתר ופז ליטמן, פעיל גלמן ב"עת הדעת" - מיזם ישראלי לקידום למידה באמצעות טכנולוגית מחשוב.

מדצמבר 2018 משמש גלמן כיו״ר הוועד המנהל של אוניברסיטת תל אביב.

חיים אישיים
-----------

גלמן בעל תואר בהנדסת חשמל מהטכניון ונשוי לתהילה (תילי) גלמן. לזוג שני ילדים.

קישורים חיצוניים
----------------

* עומר רבין, ‏זעזוע באמדוקס: בהרב פורש אחרי 20 שנה; אלי גלמן יחליפו, באתר גלובס, 6 בספטמבר 2010
* ניר צליק, אלי גלמן: "חזרתי לאמדוקס כי קראו לי לשוב הביתה", באתר כלכליסט, 9 באפריל 2013
* הדס מגן, ‏"אנחנו בג'ונגל מוחלט. אם אמדוקס תקרוס מחר היא תצטרך להתמודד, אין לה את המדינה שתגן עליה", באתר גלובס, 31 בינואר 2019
* Eli Gelman, The Future Of Connectivity In The U.S. Will Rely On Just A Handful Of Consolidated Providers, Forbes, 27-10-2017

הערות שוליים
------------

1. ↑  ניר צליק, אסיפת בעלי המניות של ריטליקס אישרה את כניסתם של מייסדי אמדוקס לחברה, באתר TheMarker‏, 19 באוקטובר 2009
2. ↑  קובי ישעיהו, ‏אלי גלמן פורש מתפקיד מנכ"ל אמדוקס; שוקי שפר יחליף אותו, באתר גלובס, 1 באוגוסט 2018
מבט על הריסות הקתדרלה מראש מגדל הקתדרלה.
**קתדרלת טרטו** (באסטונית: **Tartu toomkirik**) היא קתדרלה הרוסה ואתר היסטורי הממוקם בעיר טרטו שבאסטוניה.
בחלק משרידי הקתדרלה ממוקם כיום מוזיאון אוניברסיטת טרטו.

היסטוריה
--------

הקתדרלה ממוקמת על גבעת הקתדרלה (**Toomemägi**) הצופה לעבר נהר אמיוגי, במקום בו עמדה מצודה שהגנה על היישוב הפגני במאה השביעית לספירה. המצודה נהרסה בשנת 1224 עת שהעיר נכבשה בידי המסדר הליבוני כחלק ממסעי הצלב הצפוניים, ותושביה נוצרו, הוקמה בראש הגבעה מצודת הבישוף (*Castrum Tarbatae*), ששרידיה התגלו בחפירות ארכאולוגיות.

בניית קתדרלה באתר, בסגנון אדריכלות גותית החלה במחצית השנייה של המאה ה-13. הקתדרלה הוקדשה לקדושים הנוצריים פטרוס ופאולוס. הקתדרלה תוכננה כבזיליקה, אולם שינויים מאוחרים נתנו לה מבנה גותי אופייני, כאשר חלקה המרכזי של הכנסייה נחנך בשנת 1470. הכנסייה הושלמה בשלהי המאה ה-15 עם סיום בניית מגדליה שהגיעו לגובה של 66 מטרים.

בשנת 1520 החלה הרפורמציה להשפיע על העיר טרטו, וב-10 בינואר 1525 הותקפה הקתדרלה על ידי פרוטסטנטים ונהרסה. בעקבות ההרס הרב שנגרם לה ננטשה הכנסייה.

בשנת 1582 נכבשה העיר על ידי צבא פולני קתולי ותושבי העיר הקתולים תכננו להקים את הקתדרלה מחדש, אולם תוכניות אלה ננטשו בשל המלחמה הפולנית-שוודית שהתנהלה בין השנים 1600–1611.

שרפה שפרצה בקתדרלה ההרוסה בשנת 1624 העצימה את הנזקים למבנה.

בשנת 1629 העיר נכבשה על ידי שוודיה. שרידי מבנה הקתדרלה שימשו כאסם תבואה. באמצע המאה ה-18 נעשה נהרסו מגדלי הכנסייה, וגובהם הופחת מ-66 מטרים ל-20 מטרים (גובה מבנה ספינת הכנסייה). שרידי המגדלים הפכו למגדלי שמירה, והוצבו בראשם תותחים.

עם הקמת אוניברסיטת טרטו (שנקראה אז אוניברסיטת דורפט (Kaiserliche Universität zu Dorpat), בהתאם לשם העיר באותה עת) הוחלט להפוך את שרידי הקתדרלה לספרייה עבור האוניברסיטה, ומבנה הספרייה בן שלוש הקומות הוקם בין השנים 1804–1807. אדריכל המבנה, יוהאן וילהלם קראוס הציע לבנות מצפה כוכבים בראש אחד המגדלים, אולם האוניברסיטה בחרה לבנות את מצפה הכוכבים באתר אחר.

בסוף המאה ה-19 הפך המגדל הצפוני של הקתדרלה למגדל מים.

מבנה הספרייה שופץ בשנות ה-60 של המאה ה-20, ובשנת 1881 עברה הספרייה למבנה ספרייה חדש, ובשנת 1985 הפך מבנה הספרייה הישן למוזיאון להיסטוריה של האוניברסיטה (Tartu Ülikooli ajaloomuuseum), המציג כלים מדעיים וספרים עתיקים.

במהלך המאה ה-19 עוצבה גבעת הקתדרלה כפארק ציבורי, ובו הוצבו אנדרטאות לאנשי רוח אסטונים.

קישורים חיצוניים
----------------

ויקישיתוף מדיה וקבצים בנושא **קתדרלת טרטו** בוויקישיתוף
* המוזיאון ההיסטורי של אוניברסיטת טרטו

  


|  |  |
| --- | --- |
| בקרת זהויות עריכת הנתון בוויקינתונים | 
* LNB: 000312677

 |
**איץ ומיץ** הייתה תוכנית טלוויזיה לילדים ונוער, ששודרה בשנים 1996–1997 בשידורי קשת ערוץ 2.

התוכנית נסובה סביב שני חייזרים בשם איץ ומיץ שבאו מכוכב בשם "הפוכולוס" ונחתו על גג של בניין רב קומות, שם הם פגשו את שולי השכנה שזכתה להתיידד איתם ויחד הם מתגברים על המזימות של נפתלי הדייר המרושע מהמרתף. בעונה הראשונה הגישו איץ ומיץ תוכנית בשם "הפוכולוס באוויר" אשר בה בין היתר ענו על מכתבים מהצופים. בעונה השנייה שמו דגש על העלילות עצמם. בעקבות התוכנית יצאו בובות בדמותם בתור מוצרים נלווים. מספר תשדירים בכיכובם על איסוף האשפה האישית ושמירה על הסביבה, שודרו במסגרת השידורים של הזכיינית קשת בערוץ 2 באותן השנים. 
כמו כן, הם כיכבו, עם מספר בובות נוספות, בפרסומת לעיתון "כולנו".

דמויות
------

### דמויות ראשיות

* **איץ** (רות קפלן רוט [עונה 1], איקי גלעד [עונה 2]) – חייזרית ורודה, הגיעה יחד עם איץ מכוכב "הפוכולוס" לכדור הארץ.
* **מיץ** (אילן סביר) – חייזר כתום, הגיע יחד עם איץ מכוכב "הפוכולוס" לכדור הארץ.
* **שולי** (חגית שמלי) – שכנה אשר עלתה לעליית הגג והתיידדה עם איץ ומיץ.
* **כרמלה** (חגית דסברג) (עונה 2) - שכנה אשר לא האמינה שיש חייזרים בעולם.
* **נפתלי** (איצ'ו אביטל) - דייר מהמרתף שזומם מזימות מרושעות. שונא את איץ ומיץ, מכיוון (כפי שנראה בפתיח) שהם הרסו את האנטנה שלו כשהם נחתו על גג הבניין. אך לעיתים עוזר להם.

דמויות אורחות:

* **בארי** (אילן סביר) - חייזר בעל אף ארוך, הגיע להתארח מכוכב "אפאכרוס".

קישורים חיצוניים
----------------

* 

* "איץ ומיץ", במיזם "אישים" לתיעוד היצירה הישראלית
**איפרטרופיום** (**ipratropium**), או **איפרטרופיום ברומיד** היא תרופה אנטי-כולינרגית לטיפול במחלות ריאה כגון התקף אסתמה חריף ונפחת (Chronic obstructive pulmonary disease, COPD).

התרופה חוסמת את הקולטנים המוסקריניים לאצטילכולין בשרירים החלקים של סימפונות הריאה, פותחת את דרכי הנשימה, ומקילה את הנשימה בעת התקף.

התרופה משווקת בפני עצמה בשמות המסחריים: aerovent ,atrovent ו-otrivin complete, או בשילוב עם סאלבוטאמול בשם המסחרי "קומביוונט" (**combivent**).

במאמר מתאריך יוני 2013, מאת **cochrane library** נכתב כי השימוש באיפטרופיום ברומיד מקל על סימפטומי השפעת כאשר נלקח כספריי לאף.

מנגנון פעולה
------------

איפרטרופיום חוסם את הרצפטורים המוסקריניים לאצטילכולין, ובכך מקדם דגרדציה של ג'י-אמ-פי ציקלי (cGMP) ,אשר גורם לירידה בריכוז cGMP בתוך התא.
כתוצאה מירידת ה-cGMP בתוך התא, יורד ריכוז הסידן, ותהיה ירידה בהתכווצות השריר החלק בריאות. מכניזם זה מונע את הכיווץ הברונכי והפרשת הריר ובכך מאפשר פתיחה של דרכי האוויר.

איפרטרופיום הוא אנטגוניסט לא סלקטיבי לקולטני המוסקרין. בשאיפה, הוא אינו חודר למחזור הדם, ובכך נמנעות תופעות לוואי מערכתיות. איפרטרופיום הוא נגזרת של אטרופין עם אמין רבעוני טעון, ולכן אינו חודר את מחסום הדם-מוח, ולא גורם לתופעות לוואי במערכת העצבים המרכזית (anti cholinergic syndrome).
איפרטרופיום נחשב כמרחיב דרכי נשימה לטווח קצר.

דרך מתן
-------

איפרטרופיום ניתן באינהלציה או במשאף יבש (DSI).

**למבוגרים**:

* להתקף אסתמה חריף: באינהלציה 500 מק"ג כל 20 דקות כפול 3 פעמים. לאחר מכן, בהתאם הצורך. הערה: יש לתת עם אגוניסט מסוג ביתא.
* למקרי מחלה חסימתית כרונית של הריאות (COPD): 500 מק"ג 3–4 פעמים ביום בהפרש של 6–8 שעות.

**לילדים**:

* להתקף אסתמה:
	+ מתחת לגיל 12: 250–500 מק"ג כל 20 דקות, כפול 3. לאחר מכן, בהתאם הצורך. הערה: יש לתת עם אגוניסט מסוג ביתא.
	+ מעל גיל 12: יש לעיין במינוני מבוגרים.

תופעות לוואי
------------

אם איפרטרופיום נלקח בשאיפה, יש לו תופעות לוואי של תרופות אנטי-כולינרגיות אחרות, אך בצורה מינימלית.
אולם, דווחו מקרים בעבר של יובש בפה. בנוסף תופעות לוואי כמו סומק בעור, טכיקרדיה, גלאוקומה צרת זווית, בחילות, פעמת וכאבי ראש אשר נצפו במקרים מסוימים.
בחולים שמקבלים את התרופה דרך משאף, תיתכן לעיתים אצירת שתן (urine retention), ולכן יש לנקוט ביתר זהירות בגברים שסובלים מהגדלה שפירה של הערמונית (benign prostatic hypertrophy).

שימוש בהריון
------------

לפי ה-FDA התרופה מוגדרת בקטגוריה B, כלומר מותרת בהריון.
לא נצפו תופעות טרטוגניות במהלך הריון בניסויים בחיות.

התוויות נגד
-----------

אין התוויות נגד במקרה של לקיחת איפרטרופיום במשאף, מלבד לבעלי רגישות לאטרופין וחומרים הדומים לו.

פרמקוקינטיקה
------------

לתרופה ספיגה סיסטמית מינימלית. שיא ריכוזה בפלזמה מגיע לכ-0.06ng/mL אחרי 1–3 שעות.
נפח פיזור התרופה הוא כ-338 ליטר. אחוז הקשירה לחלבונים בדם הוא נמוך ועומד על בין 0 ל-9 אחוזים.
המטבוליזם קורה בכבד ונעשה על ידי אנזימים שונים (כגון N-isopropylnortropium methobromide, a-phenylacrylic acid-N-isopropylnortropine-ester methobromide נוספים).
זמן מחצית החיים של האיפרטרופיום הוא שעתיים וסילוקו מתרחש בעיקר דרך הכליות (כ-46%).

קישורים חיצוניים
----------------

ויקישיתוף מדיה וקבצים בנושא **איפראטרופיום** בוויקישיתוף

הערות שוליים
------------

1. ↑
2. ↑
3. ↑
4. ↑
5. ↑

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**היימרקט** (באנגלית: **Haymarket**, פירוש מילולי **שוק החציר**) הוא פרוור בסידני, המנוהל על ידי עיריית סידני.

גאוגרפיה
--------

היימרקט הוא פרוור קטן השוכן ישירות דרומית למרכז העסקים הראשי של סידני, וגובל בפרוורים אולטימו מדרום מערב, צ'יפנדייל מדרום וסארי הילס ממזרח. בצדו המערבי מגיע היימרקט עד לדרלינג הרבור, לשון ים של מפרץ ג'קסון המקיפה את סידני ממערב. היימרקט כולל את מרבית השטח הקרוי צ'יינהטאון, ולפיכך רבים ממוסדותיו בעלי זיקה תרבותית לסין.

היסטוריה
--------

בשנת 1788 הוקם שוק ארעי בדרומה של המושבה החדשה שלימים תהיה סידני. שוק זה כלל סוחרים ממינים שונים, והיה לא מפוקח עד לתחילת המאה ה-19. ההתמקדות של דוכני השוק בהיימרקט החלה בשנת 1834, אז החליט המושל בורק להפנות את סוחרי החציר והמספוא לאזור, על מנת שאזור המסחר שלהם יהיה בסמוך לשוק הבקר המקומי ברחוב קמפבל. לאחר מספר שנים החלו סוחרי ירקות, פירות ותבלינים להתאגד אף הם באזור, ולנצל את תעבורת העוברים ושבים. המושל בורק גם אישר לשוק להישאר פתוח עד השעה 22:00 בימי שבת - מנהג שנותר מהמאה ה-19 ועד המאה ה-21. בשנת 1869 נפתח במקום שוק ירקות ופירות רשמי, שתפס בכורה על פני שוק המספוא המקורי.

לאחר שהאזור הפך למוקד תשומת לב, הגיע אליו הקרקס של וילסון ופתח במקום דוכנים שהתמחו בתעלולים ומופעים, ואזור השוק התרחב עוד יותר. בשנת 1842 עיריית סידני השתלטה על האזור והפכה את היימרקט משוק בספר העיר לפרוור. אף על פי שהפרוור זכה לשם היימרקט (הן על שם הסחורה המקורית בשווקיו, והן ביחס להיימרקט באנגליה), שוק הירקות והפירות שהתפתח במקום קיבל את השם פאדי'ז מרקט, ככל הנראה על פי שמו של השוק האירי בליברפול, אנגליה.

תרבות
-----

היימרקט הוא ביתו של מרכז הבידור של סידני, מתחם הכולל בתי קולנוע, קניונים ומסעדות רבות, חלקן פתוחות עד שעות מאוחרות יותר מרוב סידני. רשתות קמעונאיות רבות מחזיקות בסניף דגל באזור זה, בעיקר בתחומי האופנה.

בפרוור מצוי אחד השווקים הבולטים של סידני, פאדי'ז מרקט (Paddy's Market), בסמוך לרחוב ג'ורג' ורחוב מרקט. פאדי'ז מרקט נחשב כנקודת משיכה לתיירים, בהיותו השוק המקורה הגדול בסידני ומציע שלל של מזכרות, אופנה זולה, ירקות ופירות טריים ותבלינים, בין השאר. לפאדי'ז מרקט מגיעה הרכבת הקלה של מרכז העסקים הראשי של סידני, ויש לה תחנה הישר ממול השוק. הרכבת הקלה ממשיכה וחותכת את היימרקט, עם תחנה נוספת בכיכר קפיטול ואזור סנטרל. חלק נכבד מפאדי'ז מרקט עבר לפרוור סמוך, פלמינגטון, אך האתר ההיסטורי נותר פעיל.

בניין הקמפוס מס' 5 של אוניברסיטת הטכנולוגיה של סידני מצוי בהיימרקט.

קישורים חיצוניים
----------------

ויקישיתוף מדיה וקבצים בנושא **היימרקט** בוויקישיתוף
* היימרקט באתר "Dictionary of Sydney"
* היימקרט באתר "Sydney Suburbs" (אורכב 11.08.2011 בארכיון Wayback Machine)

הערות שוליים
------------

1. ↑  Sydney's Paddy's Markets : History

| פרוורי סידני העיר |
| --- |
| 

|  |
| --- |
| אווליי • אולטימו • אליזבת' ביי • אלכסנדריה • אננדייל • ארסקינוויל • ברנגרו • ביקונספילד • גליב • דוז פוינט • דרלינגהרסט • דרלינגטון • היימרקט • וולומולו • וטרלו • זטלנד • מור פארק • מילרס פוינט • ניוטאון • סארי הילס • מע"ר סידני • סנטניאל פארק • פדינגטון • פוטס פוינט • פורסט לודג' • פירמונט • צ'יפנדייל • קמפרדאון • ראשקטרס ביי • רדפרן • רוקס • רוסברי |

 |
במוליך למחצה, **אזור המחסור** הוא אזור מבודד אשר נמצא בתווך מוליך של חומר מוליך למחצה מזוהם. באזור זה נושאי המטען הניידים (אלקטרונים או חורים) עברו רקומבינציה. במילים אחרות, באזור זה חסרים נושאי מטען ניידים.

הבנת הפיזיקה של אזור המחסור היא המפתח להבנה של אלקטרוניקה מודרנית של מוליכים למחצה ובין השאר פעולה של רכיבים נפוצים כגון דיודה, טרנזיסטור MOSFET או טרנזיסטור ביפולרי. האזור הזה נקרא גם אזור צמצום.

הסבר פיזיקלי
------------

אזור המחסור נוצר במעבר בצומת PN של מוליך למחצה כאשר הצומת נמצא בשיווי משקל תרמודינמי. באזור של מוליך למחצה מסוג N יהיו אלקטרונים נושאי המטען הניידים ובאזור של מוליך למחצה מסוג P יהיו חורים נושאי המטען הניידים. החומר כולו הוא נייטרלי, כלומר באזורים השונים יש נושאי מטען נייחים הפוכים בסימנם לנושאי המטען הניידים. נושאי המטען הניידים יתפשטו בדיפוזיה לעבר האזורים בהם יש ריכוז נמוך של נושאי מטען דומים, כלומר אלקטרונים ינדדו לעבר אזור P וחורים ינדדו לעבר אזור N. כאשר חורים ואלקטרונים נפגשים מתרחשת ריקומבינציה כלומר האלקטרונים מפס ההולכה ירדו ומילאו את החורים בפס הערכיות. באזור החיבור נשארים רק המטענים הנייחים (חיוביים באזור N ושליליים באזור P). תהליך זה ממשיך להתרחש עד אשר נוצר שיווי משקל חדש בו השדה הסטטי שנוצר בשל המטענים הנייחים גדול מספיק כדי לדחות את המטענים הניידים ולמנוע את תהליך הדיפוזיה שלהם לעבר האזור האחר. 

אינטגרל על השדה האלקטרוסטטי באזור המחסור שווה להפרש הפוטנציאל הפנימי, או מחסום הפוטנציאל של הצומת.

אם נפעיל מתח אשר נקרא מתח אחורי, על ידי חיבור אזור P לאלקטרודה שלילית וחיבור אזור N לאלקטרודה חיובית, החורים שבאזור P ימשכו לאלקטרודה השלילית והאלקטרונים שבאזור N ימשכו לאלקטרודה החיובית. תהליך זה ירחיב את אזור המחסור המבודד ולא נוכל לקבל זרם חשמלי מהרכיב. אם נפעיל מתח אשר נקרא מתח חיובי, על ידי חיבור אזור N לאלקטרודה שלילית וחיבור אזור P לאלקטרודה חיובית, החורים שבאזור P ידחו מהאלקטרודה החיובים והאלקטרונים שבאזור N ידחו מהאלקטרודה השלילי. תהליך זה יצמצם את רוחב אזור המחסור. במתח חיובי גדול מספיק תהליך זה יבטל את אזור המחסור ויאפשר לקבל זרם חשמלי ברכיב.

קישורים חיצוניים
----------------

ויקישיתוף מדיה וקבצים בנושא **אזור מחסור** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4473468-2

 |
**איצ'יקאווה** (ביפנית: **市川市**) היא עיר הנמצאת בצפון-מערב מחוז צ'יבה ביפן, במרחק של כ-20 ק"מ צפונית למרכז טוקיו. העיר נוסדה ב-3 בנובמבר 1934. נכון לאוגוסט 2021 מונה אוכלוסיית העיר קרוב ל-500,000 נפש, על שטח של 57.46 קמ"ר.

באיצ'יקאווה נמצאת מפקדת כוחות היבשה של כוחות ההגנה העצמית של יפן. אחד האתרים המרכזים בעיר הוא מרכז הקניות קולטון פלאזה שבסמוך אליו נמצאים הספרייה האזרחית של איצ'יקאווה ומוזיאון המדע והתעשייה של מחוז צ'יבה.

קרבתה היחסית לטוקיו נותנת לה יתרון מבחינה תחבורתית. העיר מחוברת לטוקיו בחמישה קווי רכבת שונים.

גאוגרפיה
--------

איצ'יקאווה יושבת על חופיו של מפרץ טוקיו, בקצהו הצפוני ביותר של המפרץ, בשפך הנהר אדוגאווה המהווה את גבולה המוניציפלי המערבי. העיר גובלת בערים אחרות שבמחוז צ'יבה: במזרח - פונאבאשי (אנ'), בצפון מזרח - קמגאיה (אנ'), בצפון - מטסודו (אנ'), במערב - אדוגאווה (אנ') שבמחוז טוקיו ובדרום - אורַאיאסו (אנ').

היסטוריה
--------

האזור שסביב לאיצ'יקאווה של היום מיושב מהתקופה הפלאוליתית ביפן. ארכאולוגים מצאו באזור כלי אבן מלפני כ-30 אלף שנה. מספר רב של ערימות פסולת צדפים מתקופת ג'ומון ומאות רוגמים ששימשו לקבורה מתקופת קופון נמצאו במספר אתרים רב סביב לאיצ'יקאווה. בתקופת נארה שימשה איצ'יקאווה כבירה אזורית למחוז שימוסה והיא נזכרת במאניושו (קובץ השירה היפנית העתיק ביותר). בזמן תקופת הייאן היה האזור מרכז למורדים שבראשם עמד הסמוראי טאירה מסקאדו. בתקופת סנגוקו התחוללו באזור מספר קרבות חשובים בין שושלת סטומי ובין שושלת הוג'ו המאוחרת.

בתקופה מאוחרת יותר, התחוללו באזור מספר קרבות, בהיקף קטן יחסית, בזמן מלחמת בושין שהתרחשה בעת רסטורציית מייג'י והיה אף ניסיון של המחוקק קאטסו קאישו לקדם אותה כאתר אפשרי לדיאט של יפן (הפרלמנט של יפן) שייבנה על נהר אדוגאווה בצורה דומה לדרך שבה נבנה בניין הפרלמנט בלונדון על נהר התמזה. איצ'יקאווה אורגנה כעיירה ב-1889 וב-1934 אוחדה עם העיירות השכנות יאוואטה, נקאימה והכפר קוקובון ונוסדה העיר איצ'יקאווה. העיר התרחבה על ידי כך שאוחדו אליה הכפר אוקאשיווה (1949), העיירה גיוטוקו (1955) והעיירה מינאמי-גיוטוקו (1956).

גלריה
-----

* ציור של מקדש עתיק על נהר האדו (השם העתיק של נהר אדוגאווה)ציור של מקדש עתיק על נהר האדו (השם העתיק של נהר אדוגאווה)
* פארק Junsaiike Ryokuchi באיצ'יקאווהפארק Junsaiike Ryokuchi באיצ'יקאווה
* עצי דובדבן פורחיםעצי דובדבן פורחים
* מוזיאון צ'יבה למדע ותעשיהמוזיאון צ'יבה למדע ותעשיה
* אוניברסיטת טוקיו לרפואה ורפואת שינייםאוניברסיטת טוקיו לרפואה ורפואת שיניים

קישורים חיצוניים
----------------

ויקישיתוף מדיה וקבצים בנושא **איצ'יקאווה** בוויקישיתוף
* אתר האינטרנט הרשמי של איצ'יקאווה (באנגלית)
* איצ'יקאווה, ברשת החברתית טוויטר
* איצ'יקאווה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* CiNii: DA03987709
* MusicBrainz: f237bef1-db15-4bfb-9ec4-c53ff5f13257
* NDL: 00284935
* VIAF: 252618345
* WorldCat: viaf-252618345

 |
**ז'אק לאקומב** (נולד ב-14 ביולי 1963 בקאפ-דה-לה מדליין, קוויבק) הוא מנצח קנדי.

חייו
----

לאקומב החל את לימודי המוזיקה בשירת מקהלה. בהמשך למד נגינה בעוגב. הוא המשיך בלימודיו בקונסרבטואר למוזיקה של קוויבק במונטריאול ובאוניברסיטה למוזיקה ואמנויות הבמה בווינה, אוסטריה. בשנים 1994 עד 1998 היה לאקומב עוזר למנצח של התזמורת הסימפונית של מונטריאול ובהמשך למנצח האורח הראשי שלה. הוא היה המנצח הראשי והמנהל המוזיקלי של הבלט הקנדי (Les Grands Ballets Canadiens) משנת 1990 עד 2003. בשנת 2006 התמנה למנהל המוזיקלי של התזמורת הסימפונית Trois-Rivières. באירופה, כיהן לאקומב כמנהל מוזיקלי של התזמורת הפילהרמונית של לורן במץ, צרפת, בשנים 1998–2001.

בנובמבר 2008 ניצח לאקומב לראשונה כאורח על התזמורת הסימפונית של ניו ג'רזי. הופעתו זו הובילה למינוי באוקטובר 2009 כמנהל המוזיקלי ה-13 של התזמורת, החל בעונת 2010–2011. לאקומב חזיק בתואר מנהל מוזיקלי מיועד בעונת 2009–2010. החוזה ההתחלתי כמנהל מוזיקלי היה ל-3 שנים. ביולי 2012 הודיעה תזמורת ניו ג'רזי על הארכת החוזה של לאקומב כמנהל מוזיקלי עד עונת 2015–2016,באוקטובר 2014 הודיעה התזמורת על סיום מתוכנן של תקופת כהונתו של לאקומב כמנהל מוזיקלי, בתום עונת 2015–2016, אז פרש מתפקידו כמנהל המוזיקלי של תזמורת ניו ג'רזי. המלחין דאריל קוביאן הקדיש את יצירתו החדשה "O For a Muse of Fire" ללאקומב ולתזמורת הסימפונית של ניו ג'רזי, שניגנה אותה בביצוע בכורה במרץ 2015. באוגוסט 2015 הודיע התיאטרון של בון על מינוי לאקומב למנצח הראשי החדש של האופרה של בון, החל בעונת 2016–2017, בחוזה התחלתי לשנתיים.

לאקומב נשא לאישה בשנת 2004 את ג'אנט, שאותה הכיר בשנת 2003. ב-2012 עוטר לאקומב בתואר אביר המסדר הלאומי של קוויבק.

קישורים חיצוניים
----------------

* ז'אק לאקומב, ברשת החברתית פייסבוק
* ז'אק לאקומב, ברשת החברתית טוויטר
* ז'אק לאקומב, באתר AllMusic (באנגלית)
* ז'אק לאקומב, באתר MusicBrainz (באנגלית)
* ז'אק לאקומב, באתר Discogs (באנגלית)

* Jacques Lacombe official website
* Orchestre symphonique de Trois-Rivières French-language biography (אורכב 15.07.2014 בארכיון Wayback Machine)
* Colbert Artists Management Inc.
* Marie-Thérèse Norris, 'Married to the Maestro – the Prelude'. *The French Touch* blog, 27 March 2012

הערות שוליים
------------

1. ↑  רוני רייך, ה"סטאר לג'ר", "ז'אק לאקומב הוא המנהל המוזיקלי החדש של תזמורת ניו ג'רזי", 19 באפריל 2010
2. ↑  פגי מקגלון, ה"סטאר לג'ר", "איש המוזיקה החדש של תזמורת ניו ג'רזי", 23 בפברואר 2010
3. ↑  שאנטה ג'קסון, סטאר לג'ר, "תזמורת ניו ג'רזי יוצרת הרמוניה בינלאומית" 10 בנובמבר 2008
4. ↑  תזמורת ניו ג'רזי ממנה את ז'אק לאקומב למנהל מוזיקלי, 20 באוקטובר 2009
5. ↑  רוני רייך, סטאר לג'ר, "ז'אק לאקומב יישאר בתזמורת ניו ג'רזי כמנהל מוזיקלי",10 ביולי 2012
6. ↑  רוני רייך, סטאר לג'ר, "תזמורת ניו ג'רזי מבצעת את רחמנינוב, צ'ייקובסקי וקוביאן 24 במרץ 2015
7. ↑  לאקומב למנצח ראשי שח האורה של בון, 24 באוגוסט 2015
8. ↑  נייר עבדו, סטאר לג'ר, "תמונת תקריב של ז'אק לאקומב ותזמורת ניו ג'רזי", 24 בדצמבר 2010

|  |  |
| --- | --- |
| בקרת זהויות עריכת הנתון בוויקינתונים | 
* GND: 1011569523
* ISNI: 0000 0001 2036 7422
* LCCN: no2011093412
* MusicBrainz: d3801ad2-7966-47de-b66d-88229bedc28f
* VIAF: 170760059
* WorldCat: lccn-no2011093412

 |
**ברתולד פון דיימלינג** (בגרמנית: **Berthold von Deimling**; 21 במרץ 1853 – 3 בפברואר 1944), גנרל גרמני שפיקד על כוחות במלחמת העולם הראשונה.

ביוגרפיה
--------

### תחילת הקריירה

פון דיימלינג נולד ב-21 במרץ 1853, בקרלסרוהה שהשתייכה לדוכסות הגדולה של באדן. בשנת 1871 התגייס פון דיימלינג לצבא הפרוסי, והצטרף לרגימנט רגלים ה-85 (הולשטיין). בהמשך מילא פון דיימלינג תפקידי פיקוד ומטה, בשנת 1898 מונה למפקד גדוד ברגימנט הרגלים ה-112 (באדן ה-4 - הנסיך וילהלם), ונשלח עמו לדרום-מערב אפריקה הגרמנית. בשנת 1905 השתתף ברצח העם של ההררו והנאמה, ובשנת 1906 מונה למפקד הכוחות במזרח אפריקה הגרמנית. בשנת 1907 הועלה לדרגת גנרל מיור, ומונה למפקד החטיבה ה-58. בשנת 1910 הועלה לדרגת גנרל לוטננט ומונה למפקד הדיוויזיה ה-29. בשנת 1913 מונה למפקד הקורפוס ה-15, ובשנת 1914 הועלה לדרגת גנרל חיל הרגלים.

### מלחמת העולם הראשונה ואחריתו

עם פרוץ מלחמת העולם הראשונה היה פון דיימלינג מפקד הקורפוס ה-15 שהיה חלק מהארמייה השביעית ולחם בחזית המערבית. הקורפוס בפיקודו נטל חלק בקרב מילוז ולאחר מכן בקרב לורן. לאחר מכן לחם כחלק מהארמייה הרביעית בקרב איפר הראשון, ובשנת 1916 לחם כחלק מהארמייה החמישית בקרב ורדן. באותה שנה קיבל פון דיימלינג את עיטור הפור לה מריט, ובשנת 1917 פרש לביתו.

לאחר המלחמה היה פון דיימלינג חבר במפלגה הדמוקרטית הגרמנית והפך לפציפיסט, וב-3 בפברואר 1944 מת בביתו שבבאדן-באדן.

ראו גם
------

* הקיסרות הגרמנית במלחמת העולם הראשונה

קישורים חיצוניים
----------------

ויקישיתוף מדיה וקבצים בנושא **ברתולד פון דיימלינג** בוויקישיתוף
* ברתולד פון דיימלינג

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14886149t (data)
* GND: 116055200
* ISNI: 0000 0000 7990 4061
* LCCN: no2007061527
* NLP: A21311250
* SUDOC: 140524789
* VIAF: 35198164
* WorldCat: lccn-no2007061527

 |
**היינץ פרידריך פון ראנדו** (בגרמנית: **Heinz Friedrich von Randow**;‏ 15 בנובמבר 1890 – 21 בדצמבר 1942) היה גנרל בצבא הגרמני שפיקד על כוחות שריון במלחמת העולם השנייה.

ביוגרפיה
--------

### ראשית חייו

ראנדו נולד ב-15 בנובמבר 1890 בגרמוב, מקלנבורג-שוורין, ובשנת 1910 התגייס לצבא הקיסרות הגרמנית והצטרף לרגימנט הדרגונים ה-18 (מקלנבורג ה-2). ראנדו לחם עם יחידתו במלחמת העולם הראשונה, בתחילה בצרפת, ולאחר מכן בחזית המזרחית, בעיקר ליד דינבורג (דאוגאוופילס), וריגה, ובינואר 1917 הועלה לדרגת אובר לוטננט. על פעולותיו בקרבות הוענק לו עיטור צלב הברזל דרגה ראשונה ושנייה וצלב הכבוד של מלחמת העולם 1914/1918.

לאחר המלחמה נותר ראנדו ברייכסווהר, ומילא בו תפקידי פיקוד ומטה. בשנת 1936 הועלה לדרגת אוברסט לוטננט, ומונה למפקד הגדוד ה-2 ברגימנט הפרשים ה-14. בשנת 1938 הוא מונה למפקד רגימנט הפרשים ה-13 בלינבורג, ובאותה שנה הועלה לדרגת אוברסט.

### מלחמת העולם השנייה

ראנדו השתתף בפלישה לפולין בשנת 1939 כמפקד רגימנט הפרשים ה-13, וב-26 באוקטובר 1939 הוא מונה למפקד רגימנט הרגלים ה-26 ולחם עמו במהלך המערכה על צרפת. בשנת 1941 לחם במבצע ברברוסה כמפקד חטיבת הפרשים ה-2 במסגרת דיוויזיית הפרשים ה-1, ועל פעולותיו הוענק לו ב-19 בדצמבר 1941 עיטור הצלב הגרמני בזהב.

באפריל 1942 הועלה ראנדו לדרגת גנרל מיור, ובספטמבר 1942 הוא מונה למפקד דיוויזיית הפאנצר ה-21 בקורפוס אפריקה, ופיקד עליו במהלך קרב אל עלמיין השני. ב-21 בדצמבר 1942, עלה ראנדו על מוקש בסירת, דרומית למפרץ סידרה בלוב, ונהרג במקום. הוא נקבר בבית העלמין הגרמני בטוברוק, ולאחר מותו הועלה לדרגת גנרל לוטננט.

משפחתו
------

ב-24 במאי 1933 התחתן ראנדו עם אליזבת פון טרותה בת ה-32, בתו של מיור וילהלם פון טרותה ואשתו אירמגארד הברונית פון קורנברג. החתונה הייתה באחוזתו של וילהלם פון טרותה בלוסטיה התחתונה בקומריץ. לראנדו היו שלושה ילדים.

קישורים חיצוניים
----------------

ויקישיתוף מדיה וקבצים בנושא **היינץ פון ראנדו** בוויקישיתוף
* היינץ פון ראנדו באתר lexikon-der-wehrmacht (בגרמנית)
**הדשא הירוק של ויומינג** (באנגלית: **Green Grass of Wyoming**) הוא סרט קולנוע אמריקאי משנת 1948 המבוסס על ספר בשם זה מאת מרי אוהרה (אנ') (1946) שהוא השלישי בטרילוגיה שלה על משפחת חוואים בויומינג וקורותיהם עם סוסת המוסטנג שלהם "פליקה" וצאצאיה.

צוות השחקנים בשני הסרטים הראשונים הוחלף בשחקנים אחרים. הילד קן הוא כעת בוגר ומאוהב בשכנתו היפה שהיא בת גילו. ההמשכיות מתבטאת גם בסוס "סער" שהוא בנה של "פליקה".

צ'ארלס קלרק היה מועמד לפרס אוסקר לצילום הטוב ביותר - צבע.

מרטין ברקלי היה מועמד לפרס גילדת הכותבים של אמריקה.

ברל אייבס משחק, שר ומשמש כמספר ברקע לאורך כל הסרט.

תקציר העלילה
------------

קן מקלאוקין (רוברט ארתור) הוא כעת נער בוגר ושותף עם אביו רוב (לויד נולן) בחוות הסוסים שלהם "Goose Ranch" בוויומינג. הוא רוכש על דעת עצמו סוסת מוסטנג יפהפייה בשם "ג'ואל" ("Crown Jewel") וננזף על ידי רוב על שלא שותף בהחלטה.

ליד משפחת מקלאולין גרים ביוור גרינוויי (צ'ארלס קובורן) ונכדתו קרי (פגי קמינגס). ביוור מתמכר לשתיית אלכוהול וזה פוגם בתפקודו ומדאיג את קרי. סוס הפרא "סער" שהיה שייך פעם למשפחת מקלאולין מגיע לחוותם ומושך משם סוסות. ביוור מגיע לחוות מקלאוקלין ודורש מרוב לחסל את "סער".

בין קן וקרי מתפתחת אהבה למורת רוחו של הסבא שנוטר טינה למשפחת מקלאולין. קן מזמין את קרי לנשף בכפר בו רוקדים הצעירים לצלילי שירתו של עובד חוות מקלאולין, גאס (ברל אייבס).

"סער" חודר לחוות מקלאוקין, ומתחכך עם "ג'ואל" ומושך אותה ל"ממלכתו" בו נמצאות סוסות נוספות.

החוואים מארגנים חיפוש נרחב אחרי סער ושאר הסוסים. סער בורח עם "ג'ואל" והסוסה שוקעת בבוץ ומצבה קשה. ברגע האחרון מגיע לשם קן ומחלץ אותה בעזרת פלצור. מצבה של ג'ואל קשה והווטרינר אומר שהיא תמות. ברגע זה עוזרים ביוור וקרי לקן והסוסה מתאוששת.

מרוץ סוסום הקשורים לעגלה דו גלגלית (אנ') עומד להיערך בלנקסטר, אוהיו. קן רוצה להשתתף במרוץ למרות ספקותיו של אביו. הוא מתאמן עם הסוסה בעזרת המאמן הקשיש ג'ייק (וויל רייט). גם הסבא ביוור שהפסיק לצרוך אלכוהול, מתעתד להשתתף במרוץ עם סוסו "סנדאון".

בשלב הראשון מנצח ביוור, בשלב השני מנצח קן ובשלב השלישי והמכריע זוכה ביוור במקום הראשון. קן מאוכזב אבל הסבא בודק את ג'ואל ומגלה להם שהיא בהריון (מ"סער"). כולם שמחים וקן מתחבק עם קרי.

בסיום רואים את הסייח הלבן "ענן סערה" שנולד לג'ואל שהוא נינו של ה"אלבינו" המפורסם.

צוות השחקנים
------------

| שם השחקן/ית | שם הדמות | הערות |
| --- | --- | --- |
| רוברט ארתור | קן מקלאולין |  |
| לויד נולן | רוב מקלאולין | אבא |
| ג'רלדין וול | נל מקלאולין | אמא |
| ברל אייבס | גאס | עובד בחווה |
| פגי קמינגס | קרי גרינוויי |  |
| צ'ארלס קובורן | ביוור גרינוויי | סבא של קרי |
| וויל רייט | ג'ייק | מאמן רכיבה |

קישורים חיצוניים
----------------

* "הדשא הירוק של ויומינג", במסד הנתונים הקולנועיים IMDb (באנגלית)
* "הדשא הירוק של ויומינג", באתר AllMovie (באנגלית)
* "הדשא הירוק של ויומינג", באתר Rotten Tomatoes (באנגלית)
* "הדשא הירוק של ויומינג", תסריט הסרט באתר Scripts.com (באנגלית)
* "הדשא הירוק של ויומינג", במסד הנתונים הקולנועיים KinoPoisk (ברוסית)
* סצנת הסיום - המרוץ, באתר יוטיוב
* הדשא הירוק של ויומינג, באתר TCM
**Reference monitor** (תרגום: *מנטר גישה*) הוא קונספט בארכיטקטורה של מערכות הפעלה המגדיר סט של דרישות תכן על מנגנון אימות גישה, אשר נועד לאכוף מדיניות בקרת גישה על היכולת של "subjects" (כגון תהליכים, משתמשים) לבצע פעולות (כגון קריאה או כתיבה) על אובייקטים (כגון קבצים או sockets) במערכת.

הגדרה
-----

המאפיינים המרכזיים של מנטר גישה כזה נטבעו בראשי התיבות NEAT:

* **N*on-bypassable*** - אין אפשרות לעקוף את המנגנון בשום אופן, בצורה מובנית במערכת ההפעלה.
* **E*valuable*** - ניתן לבצע אימות למנגנון - כלומר שניתן לערוך עליו בדיקה שעושה אכן את תפקידו נאמנה, וללא פגם
* **A*lways invoked*** - המנגנון חייב להיות מופעל תמיד
* **T*amper-proof*** - אין אפשרות לערוך את אופן פעולת המנגנון בכל אופן שהוא

על פי רוס אנדרסון, הקונספט של מנטר גישה הוצג על ידי ג'יימס אנדרסון מאמר בעל השפעה ב-1972. פיטר דנינג ב-2013 ב"סקירה היסטוריה בעל-פה" אמר כי ג'יימס אנדרסון זיכה את הרעיון לפרסום שלו ושל סקוט גרהם שהוצג ב-1972 בכנס.

מערכות אשר רוצות לקבל תקן (שנחשב סטנדרטי) B3 או גבוה יותר של **TCSEC** (ראשי תיבות של Trusted Computer System Evaluation Criteria), מחויבות לממש את עקרונות ה Reference Monitor המפורטים לעיל במלואן. במערכות הפעלה ממשפחת windows, החל היישום של העקרונות רק מסדרת NT, ולא מומשו במלואן בסדרות X.‏3 ו X.‏9

הערות שוליים
------------

1. ↑  אנדרסון, ר. (2008).
2. ↑  אנדרסון, ג 'מחשב טכנולוגיית אבטחה תכנון מחקר', ESD-TR-73-51, חיל האוויר האמריקאי אלקטרוני אגף מערכות (1973).
3. ↑  פיטר ג 'יי דנינג, היסטוריה שבעל פה הראיון, צ 'ארלס באבג' המכון, אוניברסיטת מינסוטה.